Is die Chinese kool die rugbysous werd?Teen regte of ten onregte kan ʼn mens nie help nie om te wonder of dié kool die sous, en só baie daarvan, werd is. Volgens die South China Morning Post (Hongkong) sal die multinasionale Chinese sakegroep Alibaba in die eersvolgende tien jaar $100 miljoen (sowat R1,2 miljard) in die ontwikkeling van rugby in China inpomp. Na wat berig word, sluit die planne onder meer ʼn beroepsliga in. In watter mate dit spelers uit ander lande gaan betrek, sal gesien moet word. Wêreldrugby (WR) het weliswaar voorlopig ʼn stokkie voor die program gesteek, omdat hy na aanleiding van die Chinese regering se gewysigde administratiewe benadering “eers klarigheid wil kry oor wie rugby in China lei”. Brett Gosper, die uitvoerende hoof van WR, reken egter dit sal nie langer as ʼn maand of twee duur voor sake uitgepluis is nie. Nou ja, Alibaba se geld is Alibaba se geld en hy kan seker daarmee doen wat hy wil, maar China is tans 87ste van die 105 lande op WR se ranglys. Hoeveel sal dit kos om hom werklik ʼn wêreldspeler te maak? Dink net wat ʼn rugbyland soos Fidji met só ʼn ruimhartige borg sou kon uitrig. Daar is egter ʼn ander sy van die saak. Gosper noem in ʼn ander berig in dieselfde blad dat China en die VSA met 30 miljoen elk die grootste getal rugbygeesdriftiges in enige bepaalde mark huisves. Dan volg Indië met 25 miljoen en Japan met 15 miljoen. Moet dié lande dan nou juis as rugbykrag ontwikkel as hulle bereid is om hul sakke te skud om hulle op TV en by geleenthede soos die beplande toets tussen Suid-Afrika en Wallis in Washington in ander lande se rugby te verlustig? Gesien sy omvattende belang in die mark vir digitale media en vermaak is Alibaba se belegging dalk nie so vergesog nie. Dalk wil hy net die Chinese “belangstelling” in rugby ontwikkel.